<classify> SHAMRASHAMRA za maadhimisho ya miaka 56 ya Mapinduzi ya Zanzibar, zinatarajiwa kuanza leo ambako Rais wa Zanzibar, Dk Ali Mohamed Shein atazindua shule ya kisasa ya ghorofa mbili ya biashara iliyojengwa na mwananchi mzalendo eneo la Mombasa mjini Unguja.Kwa mujibu wa taarifa ya ratiba ya sherehe iliyotolewa na Ofisi ya Makamu wa Pili wa Rais inaonesha sherehe hizo zitazinduliwa kwa wananchi kushiriki mazoezi ya viungo mjini Kikwajuni na kuelekea Uwanja wa Amaan, ambako mgeni rasmi atakuwa Rais Shein asubuhi.Aidha, mchana Rais Shein atazindua Shule ya Sekondari ya Biashara, ambayo imejengwa kwa msaada mkubwa wa mfanyabiashara na Mwakilishi wa Kuteuliwa na Rais, Ahmada Yahya Abdul Wakil.Akizungumza na gazeti hili, Ahmada alisema aliamua kujenga shule hiyo baada ya kupata baraka kutoka Baraza la Mapinduzi, ikiwa ni kutekeleza nia yake ya kuweka alama katika nchi yake kujenga shule ya mfano na kuunga mkono juhudi za Rais Shein katika kuimarisha sekta ya elimu na ujenzi wa majengo ya kisasa.Alisema ujenzi wa shule hiyo ya kisasa, ulianza Agosti, 2017 baada ya kusaini makubaliano na Wizara ya Elimu na Mafunzo ya Amali. Ujenzi huo umegharimu Sh bilioni 1.1.Mimi nimetoa shilingi milioni 900 na Wizara ya Elimu imetoa shilingi milioni 200...kwa hivyo ukipiga hesabu utaona jumla ya wastani wa shilingi bilioni 1.1 zimetumika huku ujenzi ukisimamiwa na mhandisi mzalendo, alisema.Aidha, ratiba ya sherehe za Mapinduzi za miaka 56 inaonesha kwamba zaidi ya miradi minane ya ujenzi wa shule na uwekaji mawe ya msingi, utafanyika Unguja na Pemba. Rais wa Zanzibar, Dk Shein ataweka jiwe la msingi Shule ya Sekondari ya Wingwi Pemba, Januari 7, 2020. Pia Dk Shein atazindua shule ya kisasa ya ghorofa ya Shauri Moyo iliyopo Rahaleo Unguja.Shule hiyo ya kisasa itafunguliwa kwa niaba ya shule tisa za Unguja na Pemba, ambazo zimejengwa chini ya ufadhili wa Benki ya Dunia. Serikali ya Mapinduzi ya Zanzibar miongoni mwa vipaumbele vyake katika kipindi cha miaka 10 cha uongozi wa Rais Shein ni kuimarisha sekta ya elimu Unguja na Pemba.Mikakati hiyo lengo lake ni kujenga shule za kisasa, zitakazokuwa na uwezo wa kuchukua nafasi kubwa ya wanafunzi na kupunguza msongamano kwa wanafunzi kusoma chini ya sakafu.  <topic>: kitaifa 